Voorkom uitbranding | Netwerk24
Deur Stephan Joubert 06 Mei 2021 05:07
Die woord "uitbranding" word deesdae al hoe meer gehoor. Dit gebeur wanneer mense hul eie fisieke en emosionele kapasiteit opgebruik en niks meer oor het om te gee nie.
Dis soos 'n motor wat sonder brandstof probeer ry. Keer dat uitbranding jou tref. Dis nie 'n skande as dit met jou gebeur nie. Dit sê nie jy is 'n mislukking nie. God het jou nie dan skielik verlaat of afgeskryf nie.
Maar weet ook dat jy uitbranding kan systap. Omring jou met wyse mense wat jou betyds sal waarsku wanneer jy te veel hooi op jou vurk het. Volg leefritmes na wat groter vrede en rustigheid in jou lewe skep.
Sê nee vir dinge wat jou lewe oorvol maak. Handhaaf daaglikse geloofsdissipline soos stilte voor die Here en gebed. Leef vanuit Sy goedheid. En wees sagter en genadiger met jouself.